**ELŐTERJESZTÉS**

**a Képviselő-testület 2013. október 31.-én tartandó ülésére**

**Tárgy:** Beszámoló Polgár Város Önkormányzata 2013. III. negyedévi költségvetésének

teljesítéséről

**Előterjesztő:** Tóth József polgármester

**Készítette:** Csépányiné Bartók Margit pénzügyi irodavezető

Léka Gyuláné pénzügyi előadó

**Tárgyalta:** valamennyi Bizottság

**Ikt. szám:** 6310-1/2013.

**Tisztelt Képviselő-testület!**

Az Önkormányzat gazdálkodásának jogi kereteit az Államháztartásról szóló 2011. évi CXCV. törvény, a Magyarország 2013. évi központi költségvetéséről szóló 2013. évi CCIV. törvény, Magyarország helyi önkormányzatairól szóló 2011. évi CLXXXIX. Törvény, az Államháztartásról szóló törvény végrehajtásáról szóló 368/2011. (XII.31.) Kormányrendelet, valamint Polgár Város Önkormányzatának 2013. évi költségvetéséről, valamint annak módosításáról szóló helyi rendeletek határozzák meg.

Polgár Város Önkormányzata 2013. évi költségvetését a Képviselő-testület 4/2013. (II.15.)számú rendelete szabályozza, a rendelet módosításai során a kiadási és bevételi főösszeg 2.581.287 e Ft-ra növekedett.

Az önkormányzat kötelező feladatainak ellátását 2013. III. negyedévében - a Polgármesteri Hivatallal együtt 2 önállóan működő és gazdálkodó és 2 önállóan működő intézményen keresztül biztosította. Az önkormányzati szintű engedélyezett létszám III. negyedévi teljesítési adata 176,94 fő, 1 fő Prémium Évek Program keretében foglalkoztatott, valamint a közcélú, munkavállalók létszáma 205,67 fő, valamint a megváltozott munkaképességű foglalkoztatottak átlaglétszáma 3,5 fő.

A településszintű önkormányzati bevételek időarányos tervteljesítési mutatója 117,1 %, a kiadásoké 119,5 %.

**Az önállóan működő és gazdálkodó intézmények bevételeinek és kiadásainak alakulása:**

**Polgár Város Önkormányzata**

A szennyvíz gyűjtése, tisztítása, elhelyezése szakfeladat a szennyvíz érdekeltségi hozzájárulásokat, valamint a Városgondnokság által fizetett 2012. december havi bérleti díjat tartalmazza. Az érdekeltségi hozzájárulás éves előirányzata 1.610 e Ft, a III. negyedéves teljesítés 1.557 e Ft volt. Az önkormányzat szennyvíz beruházási pályázatott nyert 100%-os támogatással, melyből a 2013. évi támogatásnak megfelelően 20.000 e Ft-tal emelkedett az előirányzat. Szeptember 30-ig 3.671 e Ft előleg érkezett az elkülönített számlára, ez eddigi teljesítés 1.016 e Ft volt, mely közbeszerzési tanácsadói díjként került kifizetésre.

Települési hulladék vegyes begyűjtése, szállítása, átrakása feladaton a kiadások nem teljesültek, ennek oka az, hogy a szilárd hulladék szállítási díjáról szóló számlák kifizetésére a III. név végéig nem került sor (az ÖNHIKI támogatás igénylésében szerepelnek ezen szállítói tartozások).

A szakfeladat bevételi oldalán a lakosságtól beszedett hulladékszállítási díjak jelennek meg, az éves szinten tervezett összeg 87.309 e Ft, a háromnegyed éves teljesítés 62.038 e Ft volt.

Lakó- és nem lakóépület építése szakfeladat a „Városfejlesztés Polgáron I. ütem” pályázathoz kapcsolódó kötelezettségvállaláson alapuló kiadásokat tartalmazza, éves tervteljesítési mutatója 47,9%. A beruházás befejezése a IV. negyedévben valósul meg az új műszaki szükséglet és a pótmunkák miatt, így a kivitelezői, illetve eszközbeszerzésekhez kapcsolódó számlák kifizetése akkor fog megtörténni.

A szakfeladat bevételi oldalán 98,3 % az időarányos tervteljesítési mutató, ennek oka, hogy az előleg teljes összegében lehívásra került.

Az út, autópálya építés szakfeladaton terveztük a közösségi közlekedés-fejlesztéshez pályázaton nyert támogatáshoz szükséges önerő részt 8.637 e Ft összegben, a jogcímen teljesítés még nem történt és várhatóan a következő évben kerül sor az igénybevételre.

A Csokonai, Táncsics, Deák Ferenc, Vereczkei, Hajdú, Árpád utcák csapadékvíz-elvezetési tervének készítésére 10.400 e Ft előirányzat került beállításra, az összeg nem került felhasználásra a III. negyedév végéig .

Az önkormányzati jogalkotás szakfeladaton az időarányos teljesítési mutató 77,63 %. E szakfeladat a polgármester, az alpolgármester, a képviselő-testület és a választott tisztségviselők juttatásait tartalmazza. E szakfeladaton szerepel továbbá a képviselő-testületi ülések felvételének városi TV-n történő közvetítése, amelynél az éves tervteljesítési mutató 56,93%.

A közvilágítás szakfeladatnál a tervteljesítési mutató az időarányosnak megfelel, éves előirányzat 20.531 e Ft, a III. negyedéves teljesítés 13.946 e Ft.

A város- és községgazdálkodás máshová nem sorolható szolgáltatások szakfeladat éves kiadási tervteljesítési mutatója 56,28 %, a bevételeké 46,91%. A kiadások között a könyvvizsgálói díj, a jogi képviselet időarányos része, a Polgártárs újság költségei szerepelnek. Itt kerülnek elszámolásra a kóbor ebek befogásának időarányos költségei is. A vagyonbiztosításnál az időarányos tervteljesítési mutató 100%. A kóbor ebek befogásának költségeire bruttó 860 e Ft-ot terveztünk éves szinten, a háromnegyed éves teljesítés 397 e Ft.

A középiskolai kollégium megszüntetéséből adódó állami támogatás 2013. évi visszafizetési kötelezettség előirányzata 2.202 e Ft, a teljes összeg felhasználása 2013. szeptember 30-ig megtörtént, további fizetési kötelezettség nincs.

E szakfeladaton került tervezésre a „Polgári 3-as foci”, valamint a Hagyományőrző-fesztivál bevételei és kiadásai. A kemping fejlesztésére 12.362 e Ft előirányzat került tervezésre, a felhasználás 1.419 e Ft ennek megfelelően a támogatás lehívásra került. A térfigyelő rendszer kiépítésére tervezett előirányzat 5.387 e Ft, a felhasználás 1.078 e Ft, 847 e Ft támogatás került lehívásra.

Az önkormányzatok elszámolásai szakfeladat tartalmazza a helyi adók és a gépjárműadó bevételeit, valamint a központi költségvetési támogatásokat. A 2013. III. negyedévi adóbevételek részletezése a 9. sz. mellékletben található.

A szakfeladaton szerepel továbbá a felhalmozási bevételek között az ingatlanok értékesítése (Munkácsy u. 16. szolgálati lakások), amely az ingatlanpiac pangása miatt nem valósult meg, így az ehhez kapcsolódó ingatlanok vásárlása is elmaradt. A Vízmű-telep két negyedéves bérleti díjából szeptember 30-ig bevétel nem realizálódott.

A bevétel elmaradásának másik fő oka, hogy e szakfeladaton eredeti előirányzatként került betervezésre a központi költségvetéstől várt, a helyi önkormányzatok működőképessége megőrzését szolgáló kiegészítő forrás és egyéb, az intézményi szerkezetátalakításhoz kapcsolódó bevétel 62.008 e Ft összegben.

A KORPUSZ Kft. Polgár Város Önkormányzatát megillető osztaléka 440 e Ft.

A lakosságszámhoz és feladatmutatóhoz kötött állami hozzájárulások teljesítése az időarányosan tervezettel összhangban van. A tervteljesítési mutató 100 % a központosított támogatások esetében, mivel az előirányzat-módosítás és a teljesítés adatai megegyezőek.

Az önkormányzatok elszámolásai a költségvetési szervekkel szakfeladat kiadása az intézményfinanszírozásokat foglalja magában, a módosított előirányzat szeptember 30-ig 694.825 e Ft melynek teljesítése a háromnegyedév végéig 70,56%-ban teljesült.

Fejezeti és általános tartalékok elszámolásán az általános tartalék előirányzata 6.247 e Ft, a céltartalékok előirányzata 47.146 e Ft, ebből felhalmozási célú tartalék 29.512 e Ft, a működési célú tartalék 17.634 e Ft.

A működési célú kamatkiadások időarányos tervteljesítési mutatója 15 %, összege 431 e Ft.

A háziorvosi ügyelet működtetését 2013. július 1-jétől az önkormányzat látja el. Megtervezésre kerültek a tevékenységhez kapcsolódó kiadások és bevételek, amelynek a tervteljesítési mutatója az időarányosnak megfelelő.

**Polgári Polgármesteri Hivatal**

A költségvetési szerv 2013. III. névi működését 29 fő köztisztviselővel, valamint 1,5 fő megváltozott munkaképességű munkavállaló foglalkoztatásával látta el.

Az intézmény összes kiadási előirányzatának tervteljesítési mutatója közel 99%-os, ezen belül a felhalmozási kiadások 100%-ban valósultak meg, összege 217 e Ft, amely 1 db Notebook beszerzését tartalmazza.

Az önkormányzatok és többcélú társulások igazgatási tevékenysége szakfeladat tartalmazza a hivatal működéséhez kapcsolódó kiadások költségeit. Itt kerültek könyvelésre a Szociális Iroda, Szervezési Iroda, Városfejlesztési és Városüzemeltetési Iroda, valamint a Pénzügyi Iroda köztisztviselőinek személyi juttatásai és járulékai. A főépítész megbízási díja is ennél a szakfeladatnál kerül rögzítésre, a személyi juttatások felhasználása megfelel az időarányos előirányzatnak (97,8 %) .

A munkaadókat terhelő járulékok tervteljesítési mutatója 100,6 %.

Ezen a szakfeladaton vannak megtervezve a közüzemi díjak, telefondíjak, fénymásolók, nyomtatók karbantartási díjai, valamint a számítástechnikai szolgáltatás díjai. A továbbszámlázott szolgáltatásoknál bevételi és kiadási oldalon is magasabb a teljesítés az időarányosnál 103,3%, ezeknél az előirányzat módosítása indokolt.

A közüzemi díjak soron keletkezett megtakarítás összegéből a postai szolgáltatásokra szükséges átcsoportosítani, mivel ezen a soron az éves előirányzat 1.500 e Ft, a felhasználás 1.492 e Ft.

A támogatásértékű kiadás központi költségvetési szervnek előirányzat felhasználás a III. negyedév végéig nem teljesült. Az építéshatósági helyi feladatok ellátására a Hajdúnánási Járási Hivatallal kötött szerződés alapján az időarányos összeg október hónapban került átutalásra.

A hivatalban 2 fő megváltozott munkaképességű személyt foglalkoztatnak, így a rehabilitációs hozzájárulás előirányzatának maradványát (300 e Ft) az érintettek foglalkoztatási költségeire kell átcsoportosítani.

Az adó-, illeték kiszabása, beszedése, adóellenőrzés szakfeladaton az adóirodai köztisztviselők munkabére és járulékai szerepelnek. Az összes kiadási előirányzat időarányos teljesítése 74,2%. Ennek oka, hogy a GYES-en lévő köztisztviselő feladatát részben átcsoportosítással, részben közfoglalkoztatott munkavállaló bevonásával látták el, így a személyi juttatásoknál és járulékainál megtakarítás keletkezett.

A közterületek rendjének fenntartása szakfeladat tartalmazza 1 fő közterület-felügyelő és 2 fő 6 órában foglalkoztatott megváltozott munkaképességű dolgozó személyi juttatásait és járulékait, a felhasználás az időarányosnak megfelel.

A hivatal önkormányzatok elszámolásai a költségvetési szerveikkel szakfeladaton kerül könyvelésre az intézmény finanszírozása, amely 91,9 %-os teljesítést mutat.

A rendszeres és eseti pénzbeli ellátások 2013. III. névi teljesítésének alakulása a 7. számú mellékletben található. Az aktív korúak ellátása szakfeladat tartalmazza a foglalkoztatást helyettesítő támogatást, a rendszeres szociális segélyeket, valamint az egészségkárosodottak rendszeres szociális segélyét is. Ezek tervteljesítési mutatója az időarányosnak megfelelő.

A lakásfenntartási támogatás szakfeladaton az teljesítés kisebb, mint az időarányos mutató ennek oka, hogy kevesebben igényeltek támogatást a tervezettnél.

Munkáltatók által nyújtott lakástámogatás szakfeladaton 2 fő volt munkavállalónak nyújtott kamatmentes kölcsön visszatérülése szerepel. A teljesítés magasabb, mint az időarányos mutató, mivel az elmaradt tőketartozás (2012. évről 18 e Ft) egy részét kifizették.

***Városgondnokság***

**Az intézmény költségvetésében tervezett engedélyezett létszám:**

Közalkalmazotti jogviszonyban állók: 49,49 fő

Közfoglalkoztatottak: 1,00 fő

Megváltozott munkaképességű dolgozók: 2,00 fő

Munkajogi létszám 2013.szeptember 30-án 53 fő.

**Bevétel**

Előirányzat eredeti:293.099 e Ft

Módosított: 327.814 e Ft

Időarányos: 230.692 e Ft

Teljesítés: 249.785 e Ft

Az intézmény a működési bevételét 2013.szeptember 30-ig 3.255 e Ft-tal túlteljesítette, ami % -ban kifejezve 102,3 %-os tervteljesítést jelent.

A vízdíj bevétel a lakosság és közületek részére az előző év végén kiszámlázott összegből, és az előző években elindított peresítésekből, illetve a lakásfenntartási támogatásból befizetett összegekből tevődik össze, melyet 2013. év során a folyamatosan kiküldött felszólítások eredményeképpen fizettek ki az ügyfelek, a többletbevétel 3.936 e Ft, amely 165,05 %-ot jelent.

A szennyvíztelep bevétele 3.182 e Ft, a bevétel időarányos tervteljesítési mutatója 131,19 %. Ennek oka részben a vízdíjnál is felsorolt lakossági fogyasztók befizetései (LFT, peresített követelések behajtása kapcsán érintettek), részben Tiszagyulaháza község szennyvízkezelési és szennyvízterhelési díjtartozásából befolyt összeg. (Tiszagyulaháza tartozásából 4.317 e Ft-ot május hónapban átutalt az intézménynek, fennmaradó rész 686 e Ft ).

A szennyvíz szippantó gépjármű bevétele szintén túlteljesítést mutat 171 e Ft összegben, mely 113,26 %-nak felel meg, ennek oka a tervezettnél több megrendelés.

Az Ipari Park a bevételét túlteljesítette 166,17 %-ra értékben 3,783 e Ft-tal, ennek oka, a Polgár INVEST Kft. rapszódikus fizetési módszere, pl.2012. év végi számlát kétszer egyenlített ki, a kompenzálás ellenére a következő számlát újra kiegyenlítette.

M3 Park Service bevétele viszont alulmaradt a tervtől 2.320 e Ft-tal, a tervteljesítési mutató 26,34 %. Oka az, hogy az M3 Park Service ebben az évben nem fizetette ki az elvégzett szolgáltatás ellenértékét. Ennek megfelelően a szerződés március 31-től felmondásra került, a peresítés folyamatban van.

A műhely bevétel mely szolgáltatás díjbevétel és bérleti díj bevételből tevődik össze 63,64%-ra teljesült, ez alulteljesítést mutat (304 e Ft). Nem volt olyan igény az intézmények részéről, amely műhelyben végzett munkát keletkeztetett volna.

A bérleti díj bevételnél a közfoglalkoztatott dolgozók értékteremtő tevékenységének a megvalósítása érdekében szerződés alapján az Önkormányzat bérleti díjat fizet az intézménynek két részletben, ez a bevételi forrás az év végére egyensúlyba kerül.

A fürdő bevétele 1.654 e Ft-tal marad el a tervtől (89,97 %). Oka, hogy a júniusi kedvezőtlen időjárás miatti bevétel elmaradás nem tudott teljesülni a szezon végéig.

Kemping bevételük 367 e Ft-tal alulmaradt az időarányos tervtől, ennek megfelelően 85,98 %-on áll. Oka az, hogy a foglalások nem a tervnek megfelelően alakultak.

A Fonyódligeti üdülő vonatkozásában a bevétel az időarányos tervtől 1.943 e Ft-tal eltér, ami 55,84 %-os teljesítésnek felel meg. Oka az, hogy a Tiszacsegei Önkormányzat részéről minimális foglalási igény jelentkezett (2 foglalás). Mind az előszezon mind az utószezon kihasználtsága nagyon alacsony volt, annak ellenére, hogy szűkítették az elő és utószezonok intervallumát.

A teljesítési arány év végéig még növekedni fog, hiszen a társtulajdonos önkormányzatok november 30-ig kötelesek megfizetni a 2013. évi üdülő fenntartási és felújítási hozzájárulásokat.

Temető bevétele 761 e Ft, időarányos tervteljesítési mutató 66,17 %, ennek oka az, hogy a sírhely újraváltás elmaradt a tervezettől. Legutóbb szeptemberben került meghirdetésre a polgártárs újságban a sírhelymegváltással kapcsolatos felhívás, amitől az év hátralévő részében némi bevétel növekedést remélnek.

Piac bevétel 84 e Ft-tal maradt el a tervezettől, tervteljesítési mutató 92,53 %.

Az intézmény 2013. január 1-től 2 konyhát működtetett, a 2013/14-es tanév kezdetétől gazdasági okok miatt összevonásra került a két konyha. Étkezési térítési díj bevétel tanuló, alkalmazott és vendég étkezőből tevődik össze. A tanulók étkezési díjbevételénél a teljesítés 89,32 %-os, bevételi elmaradás összege: 795 e Ft, a vendég étkezőknél 111,46 % a teljesítés, összegben 659 e Ft. Az alkalmazott térítési díja egyrészt a befizetett díj bevételből, másrészt a támogatásból tevődik össze, ezzel a korrigált összeggel számolva a tervteljesítési mutató 105,96 %, összegben 157 e Ft a túlteljesítés.

Az étkezési térítési díjak megfizetése több csatornán biztosított, mivel Erzsébet-utalvány és SZÉP- kártya elfogadására egyaránt jogosult az intézmény.

A Renault tehergépkocsin tervezett bevétel alacsony mértékben realizálódott ezen időszakban, az elmaradás 241 e Ft (19,67 %), a városközpont rehabilitációhoz (Kálvária, Főtér) bérbe adott járművek által a korábbiakban végzett munkálatok még nem kerültek teljes mértékben kifizetésre a kivitelező vállalkozók részéről.

JCB gépjármű bevétele 117,47 %-os teljesülést mutat, összegben 131 e Ft többletbevételt jelent, ennek oka, hogy a tervezettől eltérően többször igényelték a munkagépet külső vállalkozók.

Lakbér bevételük időarányosan 291 e Ft-tal túlteljesült, tervteljesítési mutatója 105,62 %, ennek oka, hogy a több határozat került meghozatalra a lakásfenntartási támogatások tárgyában. Ezen felül a fizetési felszólítások következtében az elmaradt bérleti díjak egy részét kifizették a bérlők.

Az időarányos tervhez viszonyítva a továbbszámlázott bevételt 934 e Ft-tal túlteljesítette az intézmény (tervteljesítési mutató 120,66 %). Ennek oka az, hogy a Hajdúkerületi és Bihari Víziközmű Zrt. részére továbbszámlázásra került az év elején beérkezett közüzemi számlák értéke, Ipari Park területén forgalomtechnikai kivitelezés költsége, és a szivattyúház festési munkáinak, valamint a Kempingben a közösségi pagoda építésének költsége.

Működési költségvetési támogatás 7.207 e Ft túlfinanszírozást mutat, amely intézményi egyéb és normatíva finanszírozásból tevődik össze. Intézményi egyéb finanszírozás összege időarányosan 11.029 e Ft túlfinanszírozást tükröz. Gyermekek étkezési támogatása (normatíva) viszont 3.822 e Ft-tal alulmaradt az időarányos tervtől.

A túlfinanszírozás igénybe vételére a HHG-val fennálló körbetartozás miatt volt szükség az intézmény működőképességének fenntartása érdekében.

**Kiadás**

Előirányzat eredeti:293.099 e Ft

Módosított: 327.814 e Ft

Időarányos: 230.692 e Ft

Teljesülés: 218.290 e Ft

Intézményi szinten a kiadást 94,62 %-ra teljesítette az intézmény, amely 12.402 e Ft összegű időarányos megtakarításnak felel meg.

Személyi juttatás, munkaadókat terhelő járulékok

Személyi juttatásoknál 394 e Ft megtakarítás mutatkozik (tervteljesítési mutató 99,26 % ). A maradvány abból adódik, hogy a műszaki vezető álláshelyét csak később, a meghirdetett pályázat elbírálását követőn sikerült betölteni. 1 fő adminisztratív munkavállaló álláshelye jelenleg betöltetlen, ugyanakkor a konyha zavartalan működése érdekében a Munka Törvénykönyve hatálya alá tartozó munkavállalók vonatkozásában hosszú távú közfoglalkoztatás keretén belül határozott időre 4+1 fő részmunkaidős munkavállalóra pályáztak 80 %-os támogatással, ennek az önrésze nem tervezett kiadásként jelentkezik. A fürdő üzemelése érdekében 1 fő munkavállalót, pénztárosi munkakörbe - határozott időre- kineveztek a nyitvatartási idő végéig. A Fonyódligeti üdülő üzemelési időszakára 2 fő munkavállaló határozott időre ( június 1-től augusztus 31-ig) terjedő időszakra kinevezésre került közalkalmazotti jogviszony keretében.

Megtakarításuk van a szociális hozzájárulási adó soron melynek oka, hogy az 55 év feletti munkavállalók után kedvezményes szociális hozzájárulási adót kell fizetni az intézménynek. A Polgári Ipari Park területén szakember hiányában megbízási díj fizetése mellett szakfelügyeletet kértek és fizetnek, ezzel a kiadással a költségvetés készítésekor nem számoltak, ez többletként jelentkezik.

Dologi és folyó kiadás

Dologi és folyó kiadások tervteljesítési mutatója 92,44 %. A teljesítés elmaradása 10.965 e Ft megtakarítást jelent.

Az élelmiszer beszerzés a tervhez képest 86,15 %-on teljesült, az alulteljesítés 3.938 e Ft. A megtakarítás oka a szállítókkal kötött előnyösebb megállapodás, valamint a gimnáziumi étkezői gyermek létszám 2012/2013. tanévben folyamatosan, a 2013/2014 tanév kezdetével pedig jelentősen csökkent, nyilván ez utóbbi hatással van a bevétel elmaradásra.

A gyógyszer beszerzésen 127 e Ft a megtakarítás. Utolsó negyedévben történik a járművek mentőláda feltöltése és cseréje összefüggésben a járművek vizsgáztatására történő felkészítésével.

Hajtó-kenőanyag felhasználás soron 388 e Ft a megtakarítás, az időarányos terv teljesítése 94,40 %, oka a gépjárművek futásának korlátozása a takarékos gazdálkodás keretében.

A szakmai anyagoknál is jelentős megtakarítást értek el 542 e Ft összegben, amely 73,34 %-nak felel meg. Egyrészt a műhelyben megrendelés alapján végzett munkák nem a tervnek megfelelően teljesültek, másrészt a takarékos gazdálkodás miatt volt alacsonyabb a felhasználás.

Kis értékű tárgyi eszközök beszerzések utolsó negyedévben lesznek megvalósítva. A háromnegyed évben csak a zökkenőmentes működéshez nélkülözhetetlen eszközök beszerzése történt meg (informatikai eszközök, konyhai felszerelések stb.) Megtakarítás 748 e Ft, a tervteljesítési mutató 18,43 %.

Munkaruha-juttatás kiadás jogcímnél jelentős megtakarítás mutatkozik, mivel csak a legszükségesebb védőeszközöket vásárolták meg a dolgozóiknak - és az előző évben hozott intézményvezető utasítás alapján, meghosszabbították a ruhák kihordási idejét- az utolsó negyedévben kerül sor a dolgozók részére a munkaruha megvásárlására, e miatt megtakarítás 291 e Ft az időarányos tervhez képest 9,06 %-os teljesüléssel. Év végére az előirányzat felhasználása megtörténik.

Karbantartási anyagok soron a megtakarításuk jelentős, 811 e Ft összegű, mely az időarányos tervhez viszonyítva 80,50 %-ra teljesült. Oka az, hogy a gépjárművek éves kötelező műszaki vizsgáztatása előtt és a téli szezonra történő felkészülés miatt, a karbantartási munkákat a 4-dik negyedévben végzik el.

A tisztítószer beszerzést is takarékosan kezelte az intézmény, az időarányos maradvány összege 321 e Ft, 72,16 %-os a teljesítés. Egy beszerzési forrásra koncentráltan jó áron sikerült a termékeket beszerezni.

Szállítási szolgáltatásnál az utolsó negyedévben a síktalanításhoz szóróanyag szállítását tervezték, az időarányos tervhez képest a megtakarítás 100 e Ft (62,26 %).

A gázdíj költséghelynél a tervteljesítési mutató 104,93 %, amely 651 e Ft túlteljesítést jelent, az általános iskola fűtési számlái okozzák, mivel a 2012. évi időarányos tervet a teljesítés meghaladta 2013. III. negyedév végéig.

A villamosenergia-költség 89,89 %-os teljesítést mutat, amely 969 e Ft megtakarítást jelent. A szolgáltató váltás miatt (új szolgáltató az MVM Zrt.) a számlák fizetése nem az időarányos ütemezésnek megfelelően történik.

A víz-és csatornadíj kiadásukat 434 e Ft-tal túlteljesítette az intézmény, a tervteljesítési mutató 112,65%. Ennek oka, hogy a Hajdúkerületi és Bihari Víziközmű Zrt.-vel közösen átvizsgálták a vízórákat, majd szükség szerint lecserélték azokat, az egyeztetést és a beazonosítást követően a III. negyedévre átcsúszott több számla kiegyenlítése.

Egyéb üzemeltetési szolgáltatás kiadás 406 e Ft megtakarítást mutat, amely 69,57 %-os alulteljesítést jelent. Az eltérés abból adódik, hogy a Fonyódligeti üdülő egyéb üzemeltetési díjai (pld. szemétszállítás) a szezonzárást követő hónapban lesznek kiegyenlítve, valamint a fűtési szezon kezdete előtt az iskola és lakóingatlanok kötelező kémény, gázkazánok ellenőrzése szeptember után kerül kifizetésre.

A továbbszámlázott szolgáltatások a tervhez képest eltérést mutatnak, ennek oka, hogy olyan munkákat vállaltak, melyhez külső kivitelezőt vettek igénybe, mivel az intézmény nem rendelkezik megfelelően képzett szakipari munkással. Az időarányos költségeket 1.452 e Ft-tal túllépték, az időarányos tervteljesítési mutató 137,08 %. Az összeg tartalmazza a vízmű, szennyvíztelep és a Polgármesteri Hivatal részére közüzemi díjak, az Ipari Park területén forgalomtechnikai kivitelezés költsége, tűzivíz szivattyúház festési munkái, és a Kemping területén közösségi pagoda építés költségének továbbszámlázását. A szerződésnek megfelelően a kivitelezési munkát folytatják, melynek az év hátralévő részében LEADER forrásmegelőlegezés címén jelentkezik többletigénye, a támogatás 2014.-évben hívható le a beruházáshoz.

A szakmai szolgáltatás kiadásnál 965 e Ft a megtakarítás, a tervteljesítési mutató 91,68 %. Oka az, hogy a laborvizsgálatokra nem volt szükséges az előző évben igénybe vett összeget ráfordítani.

A rehabilitációs hozzájárulás időarányos eltérése 153 e Ft, ez 120,13 %-os teljesítést jelent. Oka, hogy az iskola 2012. évi, ez évre áthúzódó rehabilitációs hozzájárulási kötelezettségét az intézmény fizette meg. Ugyanakkor az iskola karbantartási feladatainak segítésére 2 fő megváltozott munkaképességű dolgozót alkalmaznak, így az előző évhez képest ez a kiadás jelentősen csökken.

Díjak és egyéb befizetések teljesítési adata 654 e Ft-tal elmarad a tervtől, ez 85,6 %-os teljesítést jelent. Oka az, hogy a hatóságok általi ellenőrzéseket követő bírságok nem tervezhetőek pontosan, az év végéig ez a kiadás teljesülni fog (fürdő vízkészlet járulék).

A vásárolt termékek ÁFA-ja 2.480 e Ft-tal marad el az időarányostól, ez 90,53 %-nak felel meg, oka a kiadás megtakarításokból ered.

**Felhalmozási kiadások**

**Beruházás:**

Gépjármű vásárlással kapcsolatban lízing tőke törlesztés összege 2.060 e Ft.

Bessenyei úti lakóingatlan elbontása: eddig felhasznált összeg bruttó 63 e Ft.

**Felújítás:**

Elvégezték a Szociális Főzőkonyha lapos-tető teljes szigetelését és bádogos munkáit 2551 e Ft+ 689 e Ft ÁFA összesen: 3.240 e Ft értékben. A harmadik negyedévben térítés nélkül átadták Polgár Város Önkormányzatának.

**Karbantartási munkák részletezése:**

Belső vakolatjavítás és festési munkákat részben elvégezték 52 e Ft+ 14 e Ft összesen: 66 e Ft.

Konyhák festési munkái: 101 e Ft+ 27 e Ft összesen:128 e Ft.

Útburkolati jelek festése: 394 e Ft+106 e Ft összesen 500 e Ft.

Általános Iskolai tantermek festése: 272 e Ft + 72 e Ft összesen: 344 e Ft.

Kerítés építés Kálvária-domb körül: 237 e Ft+64 e Ft összesen: 301 e Ft.

**Felújítás:**

**Dologi kiadás :**

Belterületi utak kátyúzása megtörtént teljes mértékben összesen 2.362 e Ft + 638 e Ft összesen 3,000 e Ft bruttó összegben.

Fonyódligeti üdülőben a földfelszíni adás vételére alkalmas hálózat került kiépítésre 221 e Ft + 60 e Ft összesen 281 e Ft bruttó összegben.

**Pénzmaradvány:**

Az intézménynek jóváhagyható pénzmaradványa nincs, mivel negatív volt.

**Összegzés:**

2013. szeptember 30-án a kiadási és bevételi előirányzathoz viszonyítva a teljesítést látható, hogy eltérést mutat. A bevételek elmaradásának oka, hogy a Hajdúsági Hulladékgazdálkodási Kft. 2013. évben a szemétszállítási szolgáltatást nem fizette ki az intézménynek, mint ahogyan az önkormányzat sem egyenlítette ki a Kft. által benyújtott számlákat. A karbantartási feladataik elvégzéséhez a koncepcióban meghatározott 12.000 e Ft helyett első félévben 7.000 e Ft-ot kapott az intézmény melyből 7.924 e Ft értékű munka megvalósult.

A tényadatok az mutatják, hogy a bevételi előirányzataik kompenzálására a kiadásaik megtakarításával, a kintlévőségek folyamatos peres úton történő behajtásával, továbbá átgondolt gazdálkodással –üzemgazdasági szemlélettel- próbálja az Intézmény a költségvetését az év hátralévő részében is egyensúlyban tartani.

A tényadatok tükrében az intézmény kiadásai időarányosan 94,62 %-ra, míg bevételei 102,3 %-ra teljesültek.

**Önállóan működő intézmények bevételeinek és kiadásainak alakulása:**

***Ady Endre Művelődési Központ és Könyvtár***

**Bevételek alakulása**

Eredeti előirányzat: 36.109 e Ft,

Módosított előirányzat: 40.896 e Ft,

Időarányos előirányzat: 25.224 e Ft,

Teljesítés: 23.307 e Ft

Teljesítés %-a: 92 %

Terembérleti díjakból a III. negyedévben minimális bevétel realizálódott, de az új épület átadása óta már 3 tanfolyamszervező cég is felkereste az intézményt huzamosabb időtartamú terembérleti lehetőség tárgyában. Az intézmény egyéb szolgáltatási bevételei a tervezettnek megfelelően alakultak.

**Kiadások alakulása**

Személyi juttatások: eredeti előirányzat: 14.567 e Ft, módosított előirányzat: 16.559 e Ft, időarányos előirányzat: 10.700 e Ft, teljesítés: 10.115 e Ft, teljesítés %-a: 95 %.

Az intézmény költségvetésében 7 fő közalkalmazottra, 2 fő közcélú foglalkoztatottra vonatkozóan került tervezésre személyi juttatás és járulékok előirányzat. 2013. július 1-től határozott idejű szerződéssel biztosítja az intézmény a GYES-en lévő művelődési előadó helyettesítését. Sikerült alacsonyabb illetményű munkavállalóval betölteni az álláshelyet, így megtakarítás jelentkezik a személyi juttatásokra tervezett előirányzatból. A költségvetésben 2 fő közcélú foglalkoztatottra vonatkozóan, július hónaptól került tervezésre személyi juttatás és járulék előirányzat, valamint bevételként a Munkaügyi Központtól kapott támogatás. A közfoglalkoztatási pályázat benyújtása időpontjában már látszott az intézmény épületének átadási idejének csúszása, így a tervezett, 2 fő takarítói álláshelyre nem pályáztak. A tervezett előirányzatok felhasználása nem fog teljesülni év végére.

Előirányzat módosításként a kereset-kiegészítés jogcímen jelentkező 2013. évi bér kompenzáció, valamint az alkalmazottak részére biztosított, az önkormányzat által nyújtott étkezési hozzájárulás jelentkezett.

Munkaadói járulékok: a teljesítés az ütemtervben meghatározottak szerint az időarányos előirányzatnak megfelelően alakult.

Dologi kiadások eredeti előirányzat: 17.816 e Ft, módosított előirányzat: 19.894 e Ft, időarányos előirányzat: 11.780 e Ft, teljesítés: 10.843 e Ft, a teljesítés %-a: 92 %.

Az Művelődési Központ épületébe új eszközök, berendezések beszerzése vált szükségessé, melyre költségvetésen belüli átcsoportosítással biztosították a fedezetet.

A gáz-, áramfogyasztás esetében a felhasználás alacsony, mivel kis alapterületen működött az intézmény. Becslésük szerint a költségvetésben jóváhagyott előirányzat elegendő fedezetet nyújt a váratlanul felmerülő kisebb kiadásokra, valamint az új épületben felmerülő közüzemi kiadások tárgyévet terhelő részére.

A vagyon alakulása: a Polgári Kistérség Többcélú Társulása megszűnésével a volt mozgókönyvtári feladatellátást segítő eszközök átvezetésre kerültek az intézmény leltárába bruttó 1.516 e Ft, ÉCS 1.319 e Ft, nettó 197 e Ft értékben. /1 db Noote Book, 1 db szerver gép, 1 db nyomtató, 1 db vonalkód olvasó, 1 db router, 1 db switch, könyvtári rendszer licenc jog, könyvtári modul/

***Napsugár Óvoda és Bölcsőde***

**Bevételek alakulása**

Intézményi működési bevételek eredeti előirányzata 25.613 e Ft, módosított előirányzat: 32.320 e Ft időarányos előirányzata 21.888 e Ft, teljesítés 24.186 e Ft, teljesítés %- a: 110 %.

Azintézmény gyermek étkezési térítési díjából származó bevételeknél az időarányoshoz képest 110 %-os a teljesítés, amely a korábbi években tapasztaltnál kevesebb hiányzásból adódik. Az alkalmazottak részéről igénybe vehető étkezési hozzájárulásnál a tervezettnél magasabb a teljesítés, mely előirányzat rendezést tesz indokolttá. A vendégétkezők térítési díjának bevétele a tervezettnek megfelelően alakult.

**Kiadások alakulása**

Költségvetési kiadások teljesítése intézményi szinten 100%.

Személyi juttatások: eredeti előirányzat: 78.339 e Ft, módosított előirányzat: 82.340 e Ft, időarányos előirányzat: 61.680 e Ft, teljesítés 62.182 e Ft, teljesítés %-a: 101 %.

Az intézmény a képviselő- testület által elfogadott dolgozói létszámmal látta el feladatait. Szeptember 1-től - a Köznevelési Törvényben megfogalmazott szakmai előírásokkal összhangban - 3 fő pedagógiai asszisztens álláshely betöltésre került.

Előirányzat-emelkedés a közalkalmazottaknak járó kereset-kiegészítés, valamint az önkormányzat által biztosított étkezési hozzájárulásból adódik.

Az óvodai intézményi étkeztetés szakfeladaton gazdasági ügyintézői álláshely 2013. június 30-ig megbízási szerződéssel került betöltésre. A költségvetés készítésekor 12 hónapra 4 órás részmunkaidős állás került betervezésre. Az álláshely július hónaptól megszűnt, így 451 e Ft előirányzat megtakarítás fog jelentkezni.

Munkaadói járulékok: eredeti előirányzat: 20.420 e Ft, módosított előirányzat: 21.355 e Ft, időarányos előirányzat: 15.836 e Ft, teljesítés 14.698 e Ft, teljesítés %-a: 93%

A GYES-en lévő alkalmazott helyettesítésére START kártyával rendelkező dolgozót sikerült alkalmazni, valamint az 55 év feletti munkavállalók után kedvezményes szociális hozzájárulási adót kell fizetni ebből adódik a megtakarítás.

Dologi kiadások: Eredeti előirányzat 35.942 e Ft, módosított előirányzat 37.944 e Ft, időarányos előirányzat: 27.198 e Ft, teljesítés 26.832 e Ft, teljesítés aránya: 99 %

Az áramdíjra tervezett időarányos előirányzathoz viszonyítva kevesebb a felhasználás, mivel a fogyasztásmérő szeptember végén került leolvasásra, így az éves elszámoló számla rendezése a IV. negyedévben valósul meg.

A Móra úti óvodában az internet vonal kiépítése megtörtént, amelynek költsége az utolsó negyedévben volt betervezve.

Az óvodai intézményi étkeztetés szakfeladaton a vártnál alacsonyabb volt a hiányzások aránya, ez a kedvező helyzet idézte elő, hogy a nyersanyag beszerzésre az időarányosan tervezett összegtől magasabb (110%) a teljesítés. Természetesen a magasabb teljesítés bevételi oldalon is jelentkezik, amely az előirányzat módosításnál rendezésre kerül.

Felhalmozási kiadásként 1 nyomtató vásárlása vált szükségessé a Móra úti intézményegység épületébe 37 e Ft értékben.

***Polgári Kistérség Többcélú Társulása Kistérségi Szolgáltató Központ***

A szolgáltató központ önállóan működő intézmény a szociális és gyermekvédelmi feladatok ellátását biztosítja. Az intézmény 2013. évre engedélyezett létszáma 44 fő, ebből megváltozott munkaképességű 1 fő részmunkaidős közalkalmazott. Az első félévben február 14-től május 31-ig terjedő időszakra 3 főt alkalmaztak közfoglalkoztatásban az üres álláshelyek terhére.

Bevételi előirányzatok teljesülése:

* Eredeti előirányzat: 160.470 eFt
* Módosított előirányzat 172.093 eFt
* Időarányos előirányzat: 129.158 eFt
* Teljesítés: 115.177 eFt

A bevételek teljesülése az éves időarányoshoz viszonyítva 88 %, a módosított előirányzathoz viszonyítva pedig 66%. A bevételi elmaradást a szociális konyhán étkezők létszámának csökkenése okozza. Az étkezők tervezett létszáma 550 fő, a tényleges igénybevétel alapján az évvégére várható létszám 512 fő, figyelembe véve Újtikos település 2013.október 1-jétől történő kiválását is. A szociális étkezés térítési díj bevételek 6,5 millió forinttal maradnak el a tervezettől, az időarányos összeg teljesítése 80%. Az egyéb étkeztetés bevételei az éves szinten időarányos összeg 65%-ban teljesültek. A házi segítségnyújtás bevételeinek tervteljesítési mutatója 114 %. Az előirányzat tervezésénél az elmúlt évben teljesített összeget vették figyelembe, az ellátotti létszám 2012. II. féléves növekedésével nem megfelelően számoltak. A költségvetésben nem tervezett többletbevételek, bérleti díj ( 50 e Ft ) a telefon költség megtérítése, valamint a házi segítségnyújtás bevételi növekménye együtt sem ellensúlyozza az étkeztetés elmaradását.

Kiadási előirányzatok teljesülése:

* Eredeti előirányzat: 160.470 eFt
* Módosított előirányzat 172.093 eFt
* Időarányos előirányzat: 129.158 eFt
* Teljesítés: 115.066 eFt

A kiadások teljesítése az időarányos előirányzathoz viszonyítva 88%, a módosított előirányzathoz pedig 66%. A személyi juttatások teljesítése intézményi szinten a módosított előirányzat 88%-a, megtakarítást okoz az, hogy a központi irányítás szociális munkatárs álláshelyének betöltésére nem került sor. A gyermekjóléti szolgálat tekintetében 4 fő családgondozó foglalkoztatását tervezték, 3 fő foglalkoztatása valósult meg. A gépkocsi üzemeltetésre 1 fő foglalkoztatását tervezték 6 órás munkaidővel, az álláshely betöltésre nem került sor, közfoglalkoztatottak látják el a feladatot. A munkaadókat terhelő járulékok előirányzatának teljesítése a személyi juttatásokkal azonos. Az eltéréseket a fentebb említettek okozzák.

A dologi és egyéb folyó kiadások teljesítése az időarányos előirányzat 87%-a. A szerkezet-átalakítási tartalékból biztosított előirányzat legnagyobb részt a dologi kiadások előirányzatát növeli, ami lehetővé teszi a gázenergia előirányzatának rendezését – másfél éves gázfogyasztás számlázása történt meg májusban – az előirányzat módosítás következtében mutat a felhasználás az időarányosnak megfelelő teljesítést. Az étkezők létszámának csökkenése a kiadási előirányzatokban is mutatkozik, az élelmezési anyag beszerzés teljesítése is elmarad az időarányostól alacsonyabb (70 %), mint a bevételi elmaradás mivel szeptemberben már az iskolai étkezőkre számolni és vásárolni kellett. Az étkezők létszám elmaradásának következménye még a vásárolt élelmezés alulteljesítése is (23 %), hisz a kis településeken a szociális étkezést ilyen módon biztosították.

Az éves költségvetés végrehajtása során a várható bevétel alulteljesítések ismeretében a kiadások csökkentésére kell törekedni a költségvetési egyensúly megtartása érdekében. Ezt a problémát időben észlelve, minden költségvetési szerv vezetőjének meg kell tenni a szükséges belső intézkedéseket, hiszen felelősek az intézmény költségvetésének végrehajtásáért.

Polgár Város Önkormányzata 2013. évi költségvetésében betervezésre került a központi költségvetéstől várt, a helyi önkormányzatok működőképessége megőrzését szolgáló kiegészítő forrás és egyéb, az intézményi szerkezetátalakításhoz kapcsolódó bevétel 62.008 e Ft összegben, eredeti előirányzatként egyéb sajátos bevétel címen. A pályázatot 2013. szeptember 30-ig kellett benyújtanunk. Amennyiben a központi költségvetés előző fejezeteiből településünk támogatást nem, vagy nem olyan mértékben kap, akkor a tárgyévi költségvetés stabilitása megbillen, bizonytalanná válik a tervezett feladataink teljesítése.

A felhalmozási bevételek előirányzatnak megfelelő alakulása jelentős hatást gyakorol a költségvetés egyensúlyára. Abban az esetben, ha a tervezett ingatlan értékesítések az év hátralévő részében nem valósulnak meg, úgy a hiány nagyobb mértékű lehet az eredetileg tervezettnél.

Kérem a **Tisztelt Képviselő-testületet,** hogy a beszámolóban foglaltakat és a határozati javaslatot megvitatni, javaslataikkal kiegészíteni, ezt követően elfogadni szíveskedjék.

**Polgár**, 2013. szeptember 19.

**Tisztelettel:**

**Tóth József**

polgármester

Határozati javaslat

.........../2013.(……..) sz. Kt. határozat

Polgár Város Önkormányzatának Képviselő-testülete megtárgyalta az Önkormányzat 2013. év III. negyedévi költségvetése végrehajtásáról szóló beszámolót és az alábbi határozatot hozta:

1. A képviselő-testület a települési önkormányzat 2013. év III. negyedévi állapot szerinti

bevételi főösszegét 2.160.724 e Ft-ban

kiadási főösszegét 2.205.954 e Ft-ban

állapítja meg.

2. A képviselő-testület felhívja a költségvetési szervek vezetőinek figyelmét, hogy a félévi teljesítési adatok ismeretében a bevétel elmaradások összegének figyelembe vételével biztosítsák a kiadások csökkentését az intézmény pénzügyi egyensúlyának megtartása érdekében.

3. Az intézmények vezetői gondoskodjanak 2013. IV. negyedévében is a takarékos, körültekintő gazdálkodásról a működőképesség fenntartása érdekében.

Felelős: Tóth József polgármester

intézményvezetők

Határidő: értelemszerűen